Diari Oficial de la Generalitat Valenciana


Sumari del DOGV 2703, del 06-03-1996 (1996/837615)

ORDRE de 18 de gener de 1996, de la Conselleria de Sanitat i Consum, per la qual dicta normes per a la concessió de subvencions a federacions i associacions de consumidors i usuaris de la Comunitat Valenciana per a l'exercici 1996.
---------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/01/18/(1)/dof/vci/html**

### Dades del document

Número de DOGV
:   2703

Data del DOGV
:   06-03-1996

Secció del DOGV
:   DISPOSICIONS GENERALS

Número del document
:   1996/837615


Data del document
:   18-01-1996

Organisme emissor
:   Conselleria de Sanitat i Consum

Tipus de document
:   Ordre

ORDRE de 18 de gener de 1996, de la Conselleria de Sanitat i Consum, per la qual dicta normes per a la concessió de subvencions a federacions i associacions de consumidors i usuaris de la Comunitat Valenciana per a l'exercici 1996.   
Les associacions de consumidors tenen la representació dels associats i són l'instrument per a l'exercici dels drets individuals i col·lectius dels consumidors. A través d'elles, exerceixen els drets de participació i d'audiència en consulta que tots els consumidors tenen reconeguts com a drets bàsics en l'Estatut de Consumidors i Usuaris de la Comunitat Valenciana.  
Per complir la seua finalitat, les associacions i federacions han de comptar amb els mitjans tècnics i econòmics suficients per facilitar-ne les tasques.  
Per tot això, i d'acord amb el que disposa l'article 28.f de la Llei de la Generalitat Valenciana 2/1987, de 9 d'abril de l'Estatut de Consumidors i Usuaris de la Comunitat Valenciana,  
ORDENE  
Article 1. Destinatàries de les subvencions  
Les federacions i associacions de consumidors i usuaris radicades a la Comunitat Valenciana que estiguen inscrites en el Registre Públic d'Associacions de Consumidors i Usuaris de la Comunitat Valenciana, podran sol·licitar subvencions per a finançar les despeses derivades de la seua actuació en defensa i suport dels consumidors durant l'exercici 1996, en els termes que estableix aquesta ordre.  
Article 2. Objecte de la subvenció  
Les subvencions seran destinades a finançar despeses esmentades entre els següents conceptes, i segons els percentatges que s'hi indiquen:  
1. En despeses corrents:  
1.1 Despeses de manteniment de l'entitat.  
1.2 Despeses per realització d'actes estatutaris (assemblees, juntes, etc.).  
1.3 Funcionament de gabinets d'informació al consumidor, sempre que complisquen aquestes condicions:  
a) Disposar d'un local obert al públic durant almenys quatre hores diàries en jornada laboral.  
b) Disposar de personal tècnic adequat, que tinga contracte laboral regular i estiga donat d'alta en la Seguretat Social, o siga professional autònom.  
1.4 Funcionament de gabinets jurídics d'assessorament als consumidors i usuaris, els quals han de complir els requisits següents:  
a) L'assessorament jurídic haurà de ser prestat per professionals en la matèria.  
b) En cap cas seran subvencionades les despeses per serveis prestats simultàniament per més d'un professional, en cada entitat.  
1.5 Realització de programes específics d'actuació sobre algun dels punts següents:  
a) Campanyes d'informació i orientació sobre els drets dels consumidors i usuaris, realitzades a través de qualsevol mitjà o suport.  
b) Activitats relacionades amb la formació i educació dels consumidors, organitzats per la federació o associació.  
c) Campanyes per a promoure l'associacionisme dels consumidors i usuaris i també actuacions adreçades a l'expansió i la consolidació de les associacions.  
d) Programes que desenvolupen projectes dirigits a potenciar la representativitat i la participació de les associacions en els òrgans que preveuen les lleis.  
1.6 Assistència de membres de les federacions o associacions a cursos de formació en matèria de consum.  
1.7 Les federacions, atès el seu caràcter aglutinador d'associacions, podran realitzar cursos bàsics o d'especialització en consum, en col·laboració amb la Direcció General de Consum, d'acord amb les condicions que s'estableixen en l'annex III.  
1.8 Participació de membres de les federacions o associacions com a àrbitres en procediments desplegats per les juntes arbitrals de consum.  
De l'import total de la subvenció concedida per a les despeses corrents esmentades, podrà destinar-se un màxim del 20% a finançar despeses de manteniment, que no podran superar en cap cas l'import de 600.000 pessetes anuals, i un màxim del 10% a finançar despeses ocasionades per la realització d'actes estatutaris.  
2. En despeses d'inversió:  
2.1 Adquisició de material inventariable.  
2.2 Obres als locals de les federacions i associacions.  
L'import de la subvenció concedida per a despeses d'inversió (material inventariable i obres) es destinarà totalment a aquesta finalitat. S'estableix com a restricció addicional el fet que sols es pagarà el 80% de les despeses efectivament realitzades i justificades.  
L'import de les subvencions concedides mai no podrà ser d'una quantia tal que, aïlladament o junt amb altres subvencions o ajudes d'altres administracions públiques o d'altres ens públics o privats, supere el preu de l'activitat que desenvolupe el beneficiari.  
Article 3. Sol·licituds i documentació que cal presentar  
Les federacions i associacions de consumidors i usuaris interessades hauran d'adreçar les seues peticions a la Direcció General de Consum, i presentar-les en el Registre de la Conselleria de Sanitat i Consum, carrer del Doctor Rodríguez Fornos, número 4, codi postal 46937, València, o bé en qualsevol de les altres formes previstes en l'article 38.4 de la Llei de Règim Jurídic de les Administracions Públiques i del Procediment Administratiu Comú, amb la següent documentació:  
1. Sol·licitud de subvenció signada pel president o presidenta de l'entitat, segons el model de l'annex I.  
2. Programa detallat de les activitats que realitzarà la federació o associació el 1996. Les activitats seran detallades segons els criteris d'avaluació establits en l'article 5.  
3. Pressupost detallat de despeses per al 1996, segons els models de l'annex I.  
4. Pressupost detallat d'ingressos per al 1996. Caldrà incloure-hi la possible l'obtenció de subvencions o ajudes per a la mateixa finalitat, procedents d'altres administracions o ens públics o privats, o en cas contrari indicar que no es reben.  
5. Quan sol·liciten subvenció per a obres, hauran d'incloure-hi, a més, un programa d'actuació que garantisca l'execució de les obres en l'exercici per al qual es concedeix la subvenció.  
6. Memòria detallada de les activitats realitzades durant 1995, seguint els criteris d'avaluació establits en l'article 5.  
7. Balanç econòmic en què detallaran les despeses i ingressos de l'any 1995, especificant-hi les quanties obtingudes per subvencions o ajudes procedents d'altres administracions o ens públics o privats.  
8. Certificat de la secretaria de la federació o associació, amb el vistiplau de la presidència, que acredite l'acord de l'assemblea, o de l'òrgan competent segons els seus estatuts, pel qual s'aproven el programa i el pressupost presentats.  
9. Certificat de la secretaria de la federació o associació, amb el vistiplau de la presidència, que acredite el nombre de socis al 31 de desembre de 1995, l'import de la quota anual per soci, i els ingressos reals per aquest concepte durant 1995.  
10. Si escau, certificat de la secretaria de la federació o associació amb el vistiplau de la presidència, que acredite el compliment dels requisits exigits en l'article 2, apartats 1.3 i 1.4, d'aquesta ordre per al funcionament dels gabinets d'informació i jurídic, respectivament.  
11. Certificat de la secretaria de la federació o associació, amb el vistiplau de la presidència, en què detallen els organismes públics de participació de la Comunitat Valenciana en els quals tenen representació.  
12. Segons estableix l'article 47.7 del text articulat de la Llei d'Hisenda Pública de la Generalitat Valenciana, els beneficiaris de la subvenció hauran d'acreditar abans de cadascú dels cobraments, i en la forma que determina l'Ordre de 7 de gener de 1991 de la Conselleria d'Economia i Hisenda (DOGV núm. 1.477, de 05.02.91), que es troben al corrent de les seues obligacions tributàries i davant la Seguretat Social.  
Article 4. Termini de presentació de sol·licituds  
El termini de presentació de les sol·licituds regulades per aquesta ordre serà d'un mes comptador des de l'endemà de la seua publicació en el Diari Oficial de la Generalitat Valenciana.  
Article 5. Criteris de concessió  
La concessió de les subvencions es farà segons els següents criteris:  
· Per a federacions o associacions  
- Criteris genèrics:  
1. Nombre d'associats o associades:   
Menys de 1.000 1 punt  
De 1.000 a 5.000 2 punts  
De 5.001 a 10.000 3 punts  
De 10.001 a 25.000 4 punts  
De 25.001 a 50.000 5 punts  
Per cada 25.000 associats/ades o fracció 1 punt  
2. Per tenir la representació dels consumidors i usuaris en cada un dels diferents organismes públics de participació de caràcter autonòmic de la Comunitat Valenciana: 1 punt; excepte dels consells de salut de les àrees, que tindran un valor de 0,10 punts per cada un.  
3. Percentatge de finançament propi:  
Menys del 25% 1 punt  
Del 25% fins el 50% 2 punts  
Més del 50% 3 punts  
- Criteris derivats de l'avaluació de memòria d'activitats de 1995 i del programa de 1996:  
4. Tenir gabinet d'informació com a servei permanent, 3 punts.  
5. Tenir gabinet jurídic com a servei permanent, 3 punts.  
6. Avaluació, pel grau de compliment, de les campanyes d'informació fetes el 1995 i de les previstes pel 1996, fins a 5 punts. Es tindran en compte el nombre de campanyes fetes, els mitjans utilitzats i la incidència efectiva en el consumidor.  
7. Avaluació, pel grau de compliment, de les publicacions editades el 1995 o que s'editaran el 1996, fins a 3 punts. S'avaluarà el nombre de publicacions, el tiratge, la distribució i la qualitat.  
8. Avaluació, pel grau de compliment, de les activitats de formació fetes el 1995 o que es faran, fins a 5 punts. Segon el nombre d'assistents, destinataris, contingut, durada i avaluació dels assistents.  
9. Nombre d'assumptes remesos a la junta arbitral de Consum perquè foren resolts el 1995:  
Menys de 10 1 punt  
De 10 a 25 2 punts  
De 26 a 50 3 punts  
Per cada 10 assumptes més 1 punt  
Igualment, cal tenir en compte per al còmput del barem l'assistència a les vistes de la junta arbitral de Consum.  
10. Editar una revista pròpia amb caràcter periòdic, fins a 3 punts. Cal tenir en compte la periodicitat, el contingut, el tiratge i la difusió  
· Només per a associacions  
Estar integrada en una federació d'associacions de consumidors, l'àmbit territorial de les quals siga la Comunitat Valenciana, 2 punts.  
· Només per a federacions  
1. Per cada associació federada 1 punt  
2. Per la implantació territorial:  
En una província 1 punt  
En dos províncies 2 punts  
En les tres províncies 3 punts  
3. Per estar integrada en una confederació d'àmbit estatal, 1 punt.  
4. Per cada activitat formativa feta el 1995, segons el grau de compliment o activitat que es faran el 1996 en col·laboració amb la Direcció General de Consum, 1 punt.  
Article 6. Resolucions de concessió  
El conseller de Sanitat i Consum, a proposta del director general de Consum, dictarà les resolucions per les quals concedirà les subvencions a càrrec dels pressupostos de la Generalitat Valenciana, secció 10, servei 03, programa 443.10, codi de línia 402/000/96, per un import màxim de 32.026.523 de pessetes per a despeses corrents, i codi de línia 702/000/96, per un import màxim de 5.000.000 de pessetes per a despeses d'inversió. En aquestes resolucions es fixaran les quanties concedides a cada federació o associació.  
Qualsevol alteració de les subvencions tingudes en compte per a la concessió de la subvenció, i en tot cas l'obtenció concurrent de subvencions o ajudes d'altres administracions públiques o d'altres ens públics o privats, podrà produir la modificació de la resolució de concessió.  
Article 7. Pagament de les subvencions  
1. El pagament de les subvencions per a transferències corrents (despeses corrents) es farà segons les normes que estableix la Llei d'Hisenda Pública de la Generalitat Valenciana article 47 bis en la nova redacció donada per la Llei 8/1995, de 29 de desembre (DOGV núm. 2.657, de 31.12.95), que són les següents:  
a) En el moment de la concessió de la subvenció, es lliurarà el 40% de la quantitat assignada. Aquest pagament estarà condicionat a la presentació per part de l'entitat beneficiària d'una fiança dipositada davant els serveis territorials de la Conselleria d'Economia i Hisenda de la província, per un import del 40% de la subvenció concedida, o prèvia justificació de despeses que cobrisca el 40% esmentat.  
b) Després de justificat per part de l'entitat beneficiària el 40% lliurat, es podrà procedir al pagament d'un 20% més amb els mateixos condicionaments, és a dir, després de la fiança o justificació de les despeses. La resta de la subvenció es farà efectiva quan es justifique la totalitat de la quantitat concedida.  
2. Les subvencions per a transferències de capital (despeses d'inversió) es pagaran segons el que estableix l'esmentat article 47 bis de la Llei d'Hisenda Pública de Generalitat Valenciana.  
a) En el moment de la concessió de la subvenció, es lliurarà el 15% de la quantitat assignada. Aquest pagament estarà condicionat a la presentació per part de l'entitat beneficiària d'una fiança dipositada davant els serveis territorials de la Conselleria d'Economia i Hisenda de la província, per un import del 15% de la subvenció concedida, o prèvia justificació de despeses que cobrisca el 15% esmentat.  
b) Quan s'haja justificat el 15% anticipat, la resta de la subvenció es pagarà quan l'entitat justifique el compliment del que s'havia convingut.  
Article 8. Justificació de les subvencions  
S'estableixen les següents normes específiques per a la justificació d'aquestes subvencions:  
1. Les factures o els justificants presentats han de ser originals i amb data anterior al 31 de desembre de 1996. Caldrà que hi conste expressament que el seu pagament ja s'ha fet, i també el vistiplau de la presidència de la federació o associació.  
2. Les factures hauran de contenir totes les dades formals que exigeix per al seu lliurament l'article tercer del Reial Decret 2402/1985, de 18 de desembre (BOE núm. 312, de 30.12.85).  
3. Les justificacions corresponents al personal fix s'hauran de presentar en nòmines adaptades al model oficial, amb els justificants de cotització a la Seguretat Social.  
4. Les justificacions corresponents a col·laboracions puntuals constaran en rebuts on consten les dades del perceptor, el seu NIF, el concepte pel qual se li paga, i la retenció corresponent del IRPF, i també les dades de la federació o associació, segons l'annex II.  
5. No s'admetran justificacions de despeses per atencions socials.  
6. Els viatges es justificaran amb el bitllet corresponent si es fan en línies regulars. Quan es facen en vehicle particular, caldrà indicar-ne la marca, el model i la matrícula, les dades personals dels qui l'usen, el lloc del viatge i la distància en quilòmetres. Es valorarà a 23 pessetes el quilòmetre. Sempre s'informarà del motiu i s'adjuntarà còpia de la convocatòria, el programa, etc., que corresponga, segons el model que figura en l'annex II.  
7. Quan es justifiquen activitats que generen despeses d'hostalatge o restauració, caldrà adjuntar-les factures corresponents. L'import màxim que se subvencionarà per persona i dia serà de 8.000 pessetes per ambdós conceptes. Sempre s'informarà sobre el motiu i s'adjuntarà una còpia de la convocatòria, el programa, etc. que corresponga.  
8. En el cas de despeses per assistència d'àrbitres de les federacions i associacions a procediments de les juntes arbitrals de consum, es justificaran mitjançant la presentació de certificats lliurats per la secretaria de la junta arbitral corresponent. Cada intervenció serà subvencionada amb 3.500 pessetes.  
9. Les federacions i associacions a les quals s'haja concedit subvenció hauran de justificar les seues despeses mitjançant factures i justificants emesos al seu nom. No servirà com a justificació un document lliurat a una entitat diferent.  
10. El lliurament de justificants haurà de fer-se al llarg de l'exercici 1996, segons es vagen produint les despeses, i en tot cas abans de l'1 de novembre de 1996.  
Article 9. Reintegrament de les quantitats percebudes  
Segons estableix l'article 47.9 del text refós de la Llei d'Hisenda Pública de la Generalitat Valenciana (DOGV núm. 1.588, de 17.07.91), seran procedents el reintegrament de les quantitats percebudes i l'exigència de l'interés legal del Banc d'Espanya des del moment del pagament de la subvenció en els casos següents:  
1. Incompliment de l'obligació de justificació.  
2. Obtenció de la subvenció sense reunir-hi les condicions.  
3. Incompliment de la finalitat per a la qual fou concedida la subvenció.  
4. Incompliment de les condicions imposades als beneficiaris per causa de la concessió de la subvenció.  
Igualment, en el supòsit que les aportacions de les altres administracions o ens públics o privats superen el cost de l'activitat que es desenvolupe, quan la subvenció principal siga de la Generalitat Valenciana, caldrà retornar-li l'excés obtingut.  
DISPOSICIó FINAL  
Aquesta ordre vigirà des de l'endemà de la seua publicació en el Diari Oficial de la Generalitat Valenciana.  
València, 18 de gener de 1996  
El conseller de Sanitat i Consum,  
JOAQUíN FARNóS GAUCHíA  
ANNEX I  
Sol·licitud  
(Nombre) ..., amb NIF ..., com a president/a i en representació d ..., que té el NIF ... i el domicili ..., carrer ..., núm. ..., codi ..., localitat ..., inscrita en el Registre Públic d'Associacions de Consumidors de la Comunitat Valenciana amb el núm. ...,  
Expose:  
D'acord amb el que disposa l'Ordre de la Conselleria de Sanitat i Consum de 18 de gener de 1996 (DOGV núm. ..., de ... de 1996), per la qual es dicten les normes per a la concessió de subvencions a federacions i associacions de consumidors de la Comunitat Valenciana per a l'exercici 1996, considerant que complisc els requisits que s'hi exigeixen i adjuntant la documentació requerida,  
Sol·licite:  
Concediu a aquesta entitat una subvenció per un import total d ... pessetes, que es desglossa així:  
1. Per a despeses corrents  
 1.1 Per a despeses corrents: ... PTA.  
 1.2 Per a despeses de participació en juntes arbitrals de consum: ... PTA.  
 1.3. Per a despeses de cursos bàsics i d'especialització en consum (sols federacions): ... PTA.  
2. Per a despeses d'inversió: ... PTA.  
I demane que els ingressos es facen en el compte bancari que aquesta federació/associació té en l'entitat bancària ..., sucursal ..., amb el número ...  
..., ... d... de 1996  
Segell de la federació o associació  
Signatura del president/a  
DIRECCIó GENERAL DE CONSUM  
C/ Dr. Rodríguez Fornos, 4, 46318 València  
Pressupost de despeses corrents per a 1996  
1. Pressupost per a despeses corrents:  
- Manteniment ... pessetes  
 (llum, aigua, telèfon, lloguer del local, etc.)  
- Actes estatutaris: ... pessetes  
 (assemblees, juntes, etc.)  
- Gabinet d'informació: ... pessetes  
 (nòmines del personal, minutes)  
- Gabinet jurídic: ... pessetes  
 (nòmines del personal, minutes)  
- Programes i activitats ... pessetes  
 (campanyes d'informació, jornades, etc.)  
- Assistència a cursos: ... pessetes  
- Assistència a òrgans de participació: ... pessetes  
 Sumen... pessetes  
1.1 Despeses de participació  
 en juntes arbitrals de consum: ... pessetes  
 Total ... pessetes  
1.2 Pressupost per a despeses de cursos bàsics i d'especialització de consum (sols federacions) ... pessetes  
..., ... d... de 1996  
(Segell de la federació o associació)  
Signatura del president/a  
Pressupost de despeses d'inversió per a l'exercici 1996  
 Mobiliari i material inventariable ... pessetes  
 (detalleu-lo)  
 Obres o reformes als locals: ... pessetes  
 (detalleu-lo i adjunteu el pressupost de l'empresa)  
 Total: ... pessetes  
..., ... d... de 1996  
(Segell de la federació o associació)  
Signatura del President/a  
ANNEX II  
Rebut per col·laboracions puntuals  
(Nom) ..., amb NIF ... i domicili ..., he rebut de la federació/associació ... la quantitat de (en lletra) ... pessetes com a honoraris per ... (detalleu, si és una ponència, el tema, el lloc i la data; si és una altra cosa, les dades suficients).  
Liquidació:  
Import honoraris: xxxxxxxxx pesetas  
Deducció 15% IRPF: xxxxxxxxx pesetas  
Líquid percebut xxxxxxxxx pesetas  
..., ... d... de 1996  
Signatura del perceptor  
Nota de despeses de viatge en mitjans propis  
(Nom) ..., amb NIF ... i domicili ..., com a (càrrec) ... de la Federació/Associació ..., ha viatjat des d... fins a ..., fent un trajecte d ... km, en el vehicle de marca ..., model ... i matrícula ... (especifiqueu el motiu del viatge i adjunteu el programa, la convocatòria, etc.).  
Liquidació:  
 ............ km.  
 a 23..... pessetes  
Total: ... pessetes  
..., ... d... de 1996  
Signatura del perceptor  
ANNEX III  
Sols per a federacions  
1. A l'efecte del que preveu l'article segon, apartat 1.7, podran ser objecte de subvenció les següents activitats formatives:  
- Cursos bàsics de consum.  
- Cursos d'especialització en consum.  
2. La col·laboració de la Direcció General de Consum consistirà tant en el suport tècnic com en la subvenció econòmica de les activitats.  
La col·laboració econòmica serà com a màxim de 200.000 pessetes per a cada curs bàsic, i per cada curs d'especialització en consum fins a 300.000 pessetes.  
3. Per tal d'optimitzar els recursos disponibles i de desplegar la línia d'actuació de la Generalitat, l'organització i el desplegament d'aquestes activitats formatives caldrà que siguen d'acord amb el plec de característiques i requisits que la Direcció General de Consum lliurarà a les entitats interessades.  
4. Després d'acabades les activitats, caldrà presentar-ne una memòria que considere els següents apartats:  
- Títol de l'activitat.  
- Programa.  
- Lloc, horari i dates.  
- Llista dels ponents i de les matèries tractades.  
- Llista dels assistents, incloent-hi una anotació sobre si han superat l'avaluació o no.  
- Avaluació de l'activitat.  
- Dossier amb els materials lliurats en el curs.  
5. Les activitats de formació hauran de ser obertes als membres de qualsevol associació de consumidors inscrita en el Registre Públic d'Associacions de Consumidors i Usuaris de la Comunitat Valenciana.


Còpia Permalink ELI